মোনা টিনসলি হত্যাকাণ্ড
মোনা টিনসলির হত্যাকাণ্ড হচ্ছে ১৯৩৭ সালে সংঘটিত হওয়া একটি ব্রিটিশ শিশু হত্যা মামলা। ১৯৩৭ সালের ৫ জানুয়ারিতে ১০ বছর বয়সী শিশু মোনা লিলিয়ান টিনসলি তার নেওয়ার্ক-অন-ট্রেন্ট শহরের গিল্ডহল স্ট্রিট মেথডিস্ট স্কুল ছুটির পর বাড়ি ফেরার পথে নিখোঁজ হয়ে যায়। মোনার বাবা-মায়ের একজন প্রাক্তন লজার ফ্রেডরিক নোডার তার অপহরণের প্রধান সন্দেহভাজন হয়ে ওঠে। যাইহোক, যদিও শক্তিশালী শারীরিক এবং পরিস্থিতিগত উভয় প্রমাণই তার অপরাধের সত্যতা প্রমাণ করে, তবুও টিনসলির হত্যার দায়ে নোডারকে প্রাথমিকভাবে বিচার করা যায়নি। কারণ, তখনও মোনার মৃতদেহ বা দেহের কোনও অংশ খুঁজে পাওয়া যায়নি। এর ফলে প্রথম বিচারে ফ্রেডরিক নোডারকে মোনার অপহরণের জন্য দোষী সাব্যস্ত করা হয়েছিল এবং গাওল কারাগারে সাত বছরের কারাদণ্ড দেওয়া হয়েছিল। প্রথম বারের বিচারের পর একই বছরের ৬ জুনে মোনার শ্বাসরোধ করে হত্যা করা মৃতদেহ আইডল নদী থেকে উদ্ধার করা হয়। এর ফলে ফ্রেডরিক নোডার যে আসলেই মোনাকে হত্যা করেছিল, তা নিশ্চিত হওয়া সম্ভব হয়েছিল। এই ঘটনার পর তাই অবধারিত ভাবেই নোডারের বিরুদ্ধে তার হত্যার অভিযোগ আনা হয়। এর ধারাবাহিকতায় ১৯৩৭ সালের ৩০ ডিসেম্বর লিঙ্কন কারাগারের বিচারে তাকে মোনার হত্যার দায়ে তাকে দোষী সাব্যস্ত করা হয় এবং শাস্তি হিসেবে ফাঁসিতে ঝুলিয়ে মৃত্যুদণ্ড কার্যকর করা হয়। মোনা টিনসলির হত্যার ঘটনা ও এর বিচারকার্য ইংরেজ আইনে উদ্ধৃত করা একটি প্রধান কেস স্টাডিতে পরিণত হয়েছিল। কারণ, ইংরেজ আইনের "নো বডি, নো মার্ডার" নীতির বিলুপ্তি ঘটানোর ক্ষেত্রে এই ঘটনা গুরুত্বপূর্ণ প্রভাব বিস্তার করে। এই আইন অনুসারে, একদম প্রশ্নাতীত ভাবে প্রমাণিত না হলে অর্থাৎ, হত্যার দৃশ্যের চাক্ষুষ সাক্ষি বা অন্য কোনো নিশ্চিত প্রমাণ না থাকলে এবং অপরাধী নিজে হত্যার কথা স্বীকার না করলে যদি খুনের শিকার ব্যক্তির মৃত দেহ যদি না পাওয়া যায়, তাহলে শুধু পারিপার্শ্বিক প্রমাণের ভিত্তিতে তার বিরুদ্ধে হত্যার অভিযোগ আনা যাবে না।[তথ্যসূত্র প্রয়োজন] এই নীতিটি ১৯৫৪ সালে বিলুপ্ত করা হয়েছিল। নতুন আইন অনুসারে পরিস্থিতিগত প্রমাণের উপর ভিত্তি করে এখন একটি হত্যার দোষী সাব্যস্ত করা যেতে পারে, যদি এই প্রমাণ যথেষ্ট জোরালো এবং বিশ্বাসযোগ্য হয়।